Numeroase animale au ajuns în ultimii ani să fie plătite pentru aparițiile lor în filme sau în reviste glossy. În străinătate au existat chiar cazuri în care animalele au fost angajate pentru a lucra în serviciul comunității. În Marea Britanie, spre exemplu, mii de pisici au fost angajate la „deratizare” pentru a vâna șoareci.

Neobișnuit este însă un caz apărut în România, unde un motan a ajuns să lucreze ca director într-o firmă din Capitală.

Cum a ajuns motanul Boss director de magazin online

La 10 luni, motanul Boss din rasa Scottish Fold a ajuns directorul de comunicare al unui magazin online de cadouri.

„Te-ai săturat ca mâța ta să mănânce doar pe banii tăi? Angajeaz-o! Dacă ești o pisică responsabilă, serioasă și cât de cât pufoasă, avem nevoie de tine aici”, așa suna anunțul de angajare. Stăpâna lui i-a trimis imediat CV-ul.

Sursă: Știrile ProTV

Boss a concurat cu 700 de pisici pentru acest job, iar acum este plătit cu 200 de euro pe lună și hrană specială. Într-un an poate câștiga astfel 2.400 de euro. „El aduce bani. A ajuns să fie angajat înaintea mea. Poate o să mă ajute și pe mine pe timpul studenției, să plătească taxa la facultate”, spune stăpâna lui, Laura Grama, potrivit Știrile ProTV.

Motanul merge în fiecare zi la birou, are obligația de a participa la toate ședințele foto ale firmei și de a semna, cu lăbuțele, toate coletele care pleacă spre clienți.